Snæfellsnes : umhverfisvottað ferðaþjónustusvæði
Ritgerðin fjallar um samfélagslega ábyrgð, sjálfbæra þróun, umhverfisvottanir og ferðaþjónustusvæðið Snæfellsnes. Tekið er fyrir Snæfellsnesið vegna einstakrar stöðu þess. En nesið hefur hlotið umhverfisvottun EarthCheck (áður Green Globe) fyrst samfélaga í Evrópu og verður það notað sem tilviksathugun (e. case study) í ritgerðinni. Við heimildaöflun kom í ljós að færri ferðþjónustufyrirtæki á Snæfellsnesi eru EarthCheck vottuð en álitið var. Vaknaði þá upp forvitni um ástæður þess, send var út spurningakönnun um efnið á ferðaþjónustufyrirtæki á svæðinu. Efnið var kannað út frá ofangreindum hugtökum. Einnig út frá umhverfisstefnu á Íslandi, umhverfisvottunum, umhverfismerkjum og markhópi ferðaþjónustunnar. Leitað er svara við eftirfarandi spurningum: Hvaða gildi hafa umhverfisvottanir og umhverfismerki fyrir ferðaþjónustufyrirtæki? Hvaða ályktanir er hægt að draga fyrir önnur landssvæði, af reynslu Snæfellsness - umhverfisvottaðs ferðaþjónustusvæðis? Megin niðurstöður ritgerðar eru: Þar sem ferðaþjónusta á Íslandi er að mestu náttúrutengd, hafi umhverfisvottanir og umhverfismerki efnahagslegt gildi, en einnig auglýsinga og markaðssetningar gildi fyrir ferðaþjónustufyrirtæki. EarthCheck umhverfisvottun gæti hentað vel fyrir stærri fyrirtæki, en smærri fyrirtæki gætu nýtt sér minni og sérhæfðari umhverfismerki og vottanir, ef EarthCheck vottun þætti of kostnaðarsöm eða þung í framkvæmd. Reynsla Ferðaþjónustusvæðisins Snæfellsness, sýnir að það henti vel fyrir landssvæði að stefna að EarthCheck umhverfisvottun. Starf sem unnið er, þar sem óháður þriðji aðili metur árangur, verður metnaðarfyllra og betri árangri er náð. Staðardagskrá 21 og starf í kringum þá stefnu er gott, en metnaður og árangur verður meiri og betri, ef aðhald utanaðkomandi aðila er í kringum umhverfis- og samfélagsstarfið.
Viðskiptafræði, Ferðaþjónusta, Sjálfbærni, Samfélagsábyrgð, Snæfellsnes
Networked Digital Library of Theses and Dissertations